Polisie bevestig presidensiële eenheid het voetganger getrefArgieffoto Die polisie het Sondag in ŉ verklaring ŉ polisievoertuig van die presidensiële eenheid was in ŉ noodlottige ongeluk betrokke. Die presidensie het vroeër Sondag ontken dat dit pres. Jacob Zuma se blouligkonvooi was. Brigadier Mashadi Selepe, woordvoerder van die polisie, het in ŉ verklaring gesê ŉ voetganger is Vrydag omstreeks 11:50 deur ŉ polisievoertuig in Pretoriusstraat in Pretoria gestamp toe hy die straat oorgesteek het. “Die 59-jarige man het later aan sy beserings beswyk.” Volgens Selepe was die bestuurder van die polisievoertuig, ŉ lid van die presidensiële beskermingseenheid, aan diens toe die ongeluk plaasgevind het. “ŉ Saak van strafbare manslag word ondersoek,” het sy gesê. “Die bestuurder sal sy volle samewerking gee.” Selepe het bevestig dat, alhoewel die polisiebeampte aan diens was, berigte dat die ongeluk plaasgevind het terwyl die voertuig deel was van ŉ “blouligkonvooi”, heeltemal onwaar is. “Die motor was nie deel van ŉ konvooi ten tyde van die ongeluk nie en daar was geen afgevaardigde teenwoordig in die voertuig nie,” het sy benadruk. “Die SAPD betuig sy meegevoel aan die geliefdes van die slagoffer.” Maroela Media het vroeër berig dr. Bongani Ngqulunga, woordvoerder vir die presidensie, het gesê Herman Mashaba, burgemeester van Johannesburg, se verklaring op Twitter, dat sy vriend Solly Moutlana, deur pres. Jacob Zuma se blouligkonvooi doodgery is, is onwaar.